b'\n_START_ARTICLE_\nAlle g\xc3\xa5r rundt og forelsker sig (sang)\n_START_SECTION_\nSangteksten\n_START_PARAGRAPH_\nI filmen spiller Lilian Ellis Mette, en korpige ved et teater. Hun indg\xc3\xa5r et v\xc3\xa6ddem\xc3\xa5l med en anden pige om, at hun kan f\xc3\xa5 tre tilf\xc3\xa6ldige m\xc3\xa6nd til at fri til hende. En af de udvalgte er Erik (Erling Schroeder), der er en ung h\xc3\xa5befuld komponist i gang med at skrive en musikforestilling. Han er f\xc3\xb8rst meget afvisende over for Mette, der dog med list f\xc3\xa5r adgang til hans hjem, hvor hun f\xc3\xb8rste gang h\xc3\xb8rer melodien til "Alle g\xc3\xa5r rundt og forelsker sig" og bliver meget betaget af den \xe2\x80\x93 foruden af Erik. Mette hj\xc3\xa6lper til med at f\xc3\xa5 teaterchefen til at interessere sig for Eriks musik og forestilling, der nu f\xc3\xa5r muligheden for at blive sat op p\xc3\xa5 teateret, og Mette skal have hovedrollen. Under en pr\xc3\xb8ve, hvor Erik akkompagnerer til Mette og den mandlige hovedrolle, er der almindelig tilfredshed med pr\xc3\xa6stationerne, bortset fra hos Erik, der nu er blevet forelsket i Mette, samt hos Mette selv, og de to gennemf\xc3\xb8rer derfor endnu en pr\xc3\xb8ve, der bekr\xc3\xa6fter sangens ord i deres meget bedre pr\xc3\xa6station._NEWLINE_Sangen best\xc3\xa5r af to vers med et A-stykke p\xc3\xa5 ni og et B-stykke p\xc3\xa5 ti linjer, hvor A-stykket fungerer som frie vers, mens B-stykket er omkv\xc3\xa6d med de to f\xc3\xb8rste gentaget i begge vers. De to linjer af omkv\xc3\xa6det, der gentages, er: "Alle g\xc3\xa5r rundt og forelsker sig / hjerterne banker p\xc3\xa5 alfarvej", hvorp\xc3\xa5 der arbejdes videre p\xc3\xa5 temaet i resten af B-stykket. _NEWLINE_Teksten er en boblende for\xc3\xa5rssang om, at unge mennesker helt naturligt pr\xc3\xa6ges af \xc3\xa5rstiden og ikke kan undg\xc3\xa5 at forelske sig.\n_START_SECTION_\nMelodi\n_START_PARAGRAPH_\nKai Normann Andersens melodi er holdt i en munter firdelt takt. A-stykket er todelt og gentaget med en munter og hurtig begyndelse, der derefter bremses lidt, inden den tager fat p\xc3\xa5 ny og i niende linje g\xc3\xb8r klar til B-stykket (omkv\xc3\xa6det), som generelt afvikles i et roligere tempo. I filmen er der mellem de to vers et mellemspil, hvor der opf\xc3\xb8res et danseoptrin, og til dette har Andersen skrevet nogle variationer over melodien, dels i valsetakt, dels som ledsagelse til en stepagtig del._NEWLINE_Melodien til "Alle g\xc3\xa5r rundt og forelsker sig" er en af de 12 Andersen-sange, der kom med i kulturkanonen.\n_START_SECTION_\nAndre versioner\n_START_PARAGRAPH_\n"Alle g\xc3\xa5r rundt og forelsker sig" er indspillet i flere andre udgaver, bl.a. i en udgave med Birthe Kj\xc3\xa6r, Kim Sj\xc3\xb8gren og Lars Hannibal p\xc3\xa5 Dansk filmmusik p\xc3\xa5 vores m\xc3\xa5de (1997),  Ann-Mette Elten p\xc3\xa5 albummet Hot hot (2000) og Anders W. Berthelsen og Trine Dyrholm p\xc3\xa5 albummet Danske Filmhits (2006). Desuden har \xc3\x98rkenens S\xc3\xb8nner fremf\xc3\xb8rt en del af sangen i et medley i deres 1997-forestilling G\xc3\xa5 aldrig tilbage til en fuser i en for gruppen lidt ukarakteristisk, tekstm\xc3\xa6ssig loyal udgave, hvor de dog har udskiftet frasen "fra Arilds dage" med "fra Harald Nielsen".'